ועדת הפנים ואיכות הסביבה, כנסת 15, פרוטוקול מספר 79, 2000-03-15 09:15

הוועדה בנושא: אחת ההחלטות היתה שאכן יישבו עם עיריית נצרת כדי להגיע להסדר שחרור תקציבים לקראת ביקור האפיפיור.

הוועדה בנושא: אבל כנראה שהשיטה במדינה שלנו היא לצעוק, לכתוב למחות ואחר-כך להפגין ואם אפשר להבעיר צמיגים עוד יותר טוב.

הוועדה בנושא: יכול להיות שאם היית אומר שאתה מתגעגע לתקופתו של ביבי, הסיכויים שלך היו טובים.

הוועדה בנושא: לא אמרת את זה, יש לך בעיה עכשיו.

ראמז ג'ראיסי: או מתגעגע לש"ס במשרד הפנים.

דוד אזולאי: אין הנחתום מעיד על עיסתו.

דוד אזולאי: אני לא יכול להגיד לך את זה.

דוד אזולאי: אבל כבר אמרו את זה הרבה אנשים אז זה בסדר.

דוד אזולאי: בכל אופן, לאחר המשבר הקשה שעברה העיר נצרת, לאחר הוויכוח הקשה שהיא עברה, הייתי מצפה לקצת יותר רצון טוב מצד משרדי הממשלה.

דוד אזולאי: כולנו ראינו והיינו עדים למאבקים הקשים שהיו בתוך המועצה, נוצרים ומוסלמים, ובשעה טובה ומוצלחת, לאחר שכל הגורמים התערבו, הגענו למצב שלראש העיר יש קואליציה והקואליציה מתחילה לתפקד.

דוד אזולאי: בנוסף לכל, עניין ביקור האפיפיור.

דוד אזולאי: כשכל המדינה על הרגליים, יוצאת מגדרה ומשקיעה מליונים רבים כדי שביקורו של האפיפיור יהיה מוצלח, יש כאן אנשים שכנראה טוב להם המצב הזה או שמעוניינים להכשיל.

דוד אזולאי: הדבר החשוב הוא, רבותי, נדמה לי שהיום או מחר מתחיל החג של המוסלמים.

דוד אזולאי: כל אחד רוצה לחגוג ולהנעים את החג לבני ביתו בקנייה.

דוד אזולאי: והנה פה אנשים לא קיבלו כמה חודשים משכורת למרות הבקשות החוזרות ונשנות.

דוד אזולאי: אני רוצה להגיד לך, אדוני ראש העיר, עוד אתמול שוחחתי עם אנשי האוצר והם אמרו לי שכנראה הישיבה בוועדת הפנים לא תתקיים כי הם מניחים שעוד הלילה ייגמר הדיון בנושא זה.

דוד אזולאי: קוויתי שאכן היום לא אקיים את הדיון.

דוד אזולאי: אני מבקש לשמוע את ראש העיר, ראמז ג'יראיסי, בבקשה.

ראמז ג'יראיסי: קודם כל, אני צריך לציין שמסתמן פתרון רגעי למצוקה הקיימת בעיריית נצרת, נכון, אחרי תקופה ארוכה של מגעים ונסיון להביא לפתרון הבעיה בלי שתגיע להתפוצצות כפי שהגיעה, שלצערי זה לא עלה יפה ורק כשהדברים מגיעים לרגע הקריטי, כפי שציינת, אדוני היושב-ראש, ככה זה פועל.

דוד אזולאי: זה היה עם הנכים, עם הסטודנטים.

דוד אזולאי: זה יהיה עם כולם.

ראמז ג'יראיסי: מסתמן פתרון, כפי שאמרתי, פתרון רגעי לא פתרון לגרעון המצטבר ולבעיה המתמשכת בעירייה זה זמן רב, לפחות בשנה וחצי האחרונות, שהתעמקה בתקופה האחרונה.

דוד אזולאי: שיעבירו עוד השבוע?

ראמז ג'ראיסי: זה צריך להיות היום.

ראמז ג'ראיסי: ההלוואה לא תהיה היום, אבל כשאני אוחז בידי את האישור להלוואה, אני יכול ללכת לבנק ולבקש שישהו את הדרישה לסגור את החריגה.

ראמז ג'ראיסי: זאת אומרת, לשלם משכורת על אף החריגה, כשיש אישור של ההלוואה ביד.

ראמז ג'ראיסי: מדוע אני דורש את זה?

ראמז ג'ראיסי: משתי סיבות.

ראמז ג'ראיסי: סיבה ראשונה, היה קיצוץ עמוק במענק שלנו יחסית לשנת 1999 של 7 מיליון שקל.

ראמז ג'ראיסי: אני מדבר על 7 מיליון שקל מתוך 26 מיליון שקל, שזה כולל 3 מיליון שקל מענק מיוחד ב-1998, ב-1999, ואמור להיות ב-2000.

ראמז ג'ראיסי: על זה יש מחלוקת עם משרד הפנים.

ראמז ג'ראיסי: היה סיכום עם מנכ"ל משרד הפנים הקודם על תוספת של 3 מיליון שקל לשלוש שנים: 1998, 1999 ו-2000.

ראמז ג'ראיסי: ב-2000 זה קוזז בטענה שב-1997 היתה התחשבות באותו גורם שבגללו ניתן המענק המיוחד.

ראמז ג'ראיסי: אני טוען, יש לי גם מסמכים כהוכחה, שב-1997 בכלל לא היתה התחשבות והסכום הזה צריך להגיע ב-2000.

ראמז ג'ראיסי: זה 3 מיליון מתוך ה-7 מיליון.

ראמז ג'ראיסי: 4 מיליון, שמהם 14% מהמענק הרגיל של עיריית נצרת.

ראמז ג'ראיסי: קיצוץ של 14% מהמענק הרגיל של העירייה, זה דבר שאנחנו לא יכולים לעמוד בו.

ראמז ג'ראיסי: קיצוץ של 7 מיליון שקל מהמענק הכללי בין 1999 ל-2000, זו גזירה שאי-אפשר לעמוד בה.

ראמז ג'ראיסי: אנחנו נמשיך לדון בנושא הזה עם משרד הפנים.

ראמז ג'ראיסי: 5 מיליון שקל ועוד 3 מיליון שקל שהם במסגרת ה-10 שדיברתי עליהם זה 8 מיליון ועוד 7 מיליון שהם קיזוז - זה כבר 15 מיליון שקל.

ראמז ג'ראיסי: זה דבר שאי-אפשר לעמוד בו, זה דבר אדיר.

דוד אזולאי: אלא התחשבנות במסגרת תכנית ההבראה?

ראמז ג'ראיסי: התחשבנות במסגרת תכנית ההבראה.

ראמז ג'ראיסי: לכן ביקשתי להשאיר את אותם 3 מיליון שקל תלויים ועומדים עד לדיון בתכנית ההבראה.

ראמז ג'ראיסי: יש גם סיבות שקשורות ברשויות המקומיות הערביות, כולל עיריית נצרת.

ראמז ג'ראיסי: צריך לציין נקודה מאוד חשובה.

ראמז ג'ראיסי: השנה הפסיקו לדבר על נוסחת סוארי.

ראמז ג'ראיסי: דיברו על קריטריון אחר לחישוב המענק בהסתמך על מענק 1999 וקיצוצים.

ראמז ג'ראיסי: כמובן אין שום הצדקה לקיצוץ של 14%, כפי שאמרתי, כי כל הקיצוץ שהטיל משרד האוצר על משרד הפנים זה 2% מהיקף התקציב.

ראמז ג'ראיסי: עכשיו זה יורד ל-1% מהיקף התקציב.

ראמז ג'ראיסי: 1% מהיקף התקציב אי-אפשר לתרגם אותו ל-14% מהמענק.

ראמז ג'ראיסי: נקבעו דברים שרירותיים, כפי שנקבעים תמיד, והגענו לזה.

דוד אזולאי: איפה אתם נמצאים במסגרת ההסדר עם הרשויות המקומיות הערביות?

ראמז ג'ראיסי: מי מבצע את ההסדר הזה?

ראמז ג'ראיסי: אני אגיע גם לזה.

ראמז ג'ראיסי: אני מוכן לקבל אותו, לא צריך דיונים מיוחדים ולא צריך כלום.

דוד אזולאי: לא מיישמים את זה?

ראמז ג'יראיסי: לא מיישמים את זה.

ראמז ג'יראיסי: אני אתייחס גם לזה.

ראמז ג'יראיסי: בנוסף לדברים האלה, שהם דברים מאוד כואבים, ואם הם היו מתוקנים בכלל לא היינו צריכים להגיע למצב הזה, ישנה גם הבעיה המיוחדת של נצרת והמעורבות הפוליטית שהיתה.

ראמז ג'יראיסי: אני לא רוצה להיכנס לפרטים, אבל אלמלא זה לא היינו מגיעים למשבר הפנימי שהביא גם לפגיעה בהכנסות העצמיות, כולל התקופה של שנה ושלושה חודשים ללא קואליציה, ללא ועדה מקומית לתכנון ובנייה, ללא הכנסות מאגרות והיטלים שפגעו קשות בהכנסות העצמיות.

ראמז ג'יראיסי: כל הגורמים שהיו במגעים אתנו אמרו בפירוש: תגיעו לקואליציה, אנחנו נעזור כדי להוציא את נצרת מהמשבר.

ראמז ג'יראיסי: הגענו לקואליציה, כולם התכחשו.

ראמז ג'יראיסי: לא רק זה, אפילו במהלך התקופה שבה היו משאים ומתנים ודיונים, משרד הפנים הוציא מסמכים לפיהם היה מוכן לאשר תוספת 10-20 תקנים נוספים.

ראמז ג'יראיסי: ועוד כהנה וכהנה.

ראמז ג'יראיסי: כשהגענו למצב של משבר וחוסר תשלום משכורות, הגענו גם למנכ"ל משרד הפנים שסיכם את הישיבה ואמר: כל הכסף שיש לי כרגע לנצרת הוא 1.6 מיליון שקל.

דוד אזולאי: מתי זה היה?

לילי פיינטוך: 1.3.

ראמז ג'יראיסי: 1.3.

ראמז ג'יראיסי: לגבי ההסכם שנחתם עם המיגזר הערבי, היתה התייחסות לסעיף סגירת גרעונות ושם אומץ ההסכם עם הדרוזים.

ראמז ג'יראיסי: בהסכם עם הדרוזים נאמר שהגרעון המצטבר בתקציב הרגיל יכוסה במסגרת תכנית הבראה כאשר משרד הפנים יעמיד 50% מהיקף הגרעון ו-50% הנוספים הרשות המקומית.

ראמז ג'יראיסי: בדיון עם המיגזר הערבי זו הנוסחה שאומצה.

ראמז ג'יראיסי: אחר-כך באו נציגי האוצר ומשרד הפנים ואמרו: אנחנו לא יכולים לאמץ את זה כפי שנחתם עם הדרוזים, אנחנו רוצים להוסיף את המלה עד 50% כדי לא לעורר מיגזרים אחרים.

ראמז ג'יראיסי: נתנו אמון בשר, בנציגי משרד האוצר ומשרד הפנים שאמרו: אנחנו נפתיע אתכם בגמישות שלנו.

ראמז ג'יראיסי: מה שהיה צריך להיות הוא הזרמה מיידית של 15 מיליון שקל.

ראמז ג'יראיסי: כשקיבלנו את ההצעה הזאת עם הסתייגות ש-3 מיליון יהיו על חשבון תכנית הבראה עתידית, שנגמור אותה עד 15 במאי, כשהסכמנו לזה ואפילו לקבל הלוואה של 5 מיליון, התחשבנו בשני דברים: בחג, בכאב של המשפחה שלא יהיה לה כסף חודשיים ואין לה אוכל, בגדים ומתנות לילדים.

ראמז ג'יראיסי: הדבר השני, שבכל זאת יש ביקור היסטורי חשוב בנצרת.

ראמז ג'יראיסי: אמרתי ואני אומר, מי שחושב שנצרת היא אי מבודד בעולם - לא.

ראמז ג'יראיסי: נצרת היא במדינת ישראל והיא לא תהיה חלון ראווה לעצמה בלבד, היא תהיה חלון ראווה למדינת ישראל.

ראמז ג'יראיסי: אני לא יודע למי טוב שהיא תישאר במצב שהיא נמצאת בו עם כל כלי התקשורת הבין-לאומיים שיבואו לכאן.

ראמז ג'יראיסי: אמרתי שאם איאלץ לצאת לוותיקן להסביר את הסיטואציה הזאת, אני לא אהסס לעשות את זה.

ראמז ג'יראיסי: אבל למה צריך לחכות עד לרגע הקריטי.

דוד אזולאי: דיברת על זה שוועדה לתכנון ובנייה לא התכנסה ולא גביתם אגרות, האם בתקופה הזאת גם לא גביתם ארנונה?

ראמז ג'ראיסי: היתה פגיעה חמורה בתשלומי ארנונה.

דוד אזולאי: לא היתה גבייה?

ראמז ג'ראיסי: היתה גבייה.

ראמז ג'ראיסי: גבינו 30 מיליון שקל.

דוד אזולאי: מתוך כמה?

ראמז ג'ראיסי: היינו מסוגלים לגבות לפחות 40 מיליון שקל.

דוד אזולאי: זה נשמע טוב אם מתוך 40 מיליון שקל גביתם 30 מיליון שקל למרות המשבר.

ראמז ג'ראיסי: הגרעון שלי בשנה האחרונה בתקציב הרגיל הוא 16 מיליון שקל, שהוא קצת יותר מ-10% מהיקף התקציב.

דוד אזולאי: נציגת משרד הפנים, בבקשה.

לילי פיינטוך: משהו כללי לגבי ההסכם עם המיגזר הערבי.

לילי פיינטוך: התוספת של 28.6 מיליון שקלים כן ניתנה במלואה ואף על פי כן היה קיצוץ בתקציב המיגזר הערבי, פחות מאשר במיגזר היהודי.

עסאם מח'ול: זה מעניין מאוד מה שאת אומרת.

עסאם מח'ול: היתה תוספת וגם היה קיצוץ?

דוד אזולאי: אני מציע לך לא להיכנס איתה לוויכוח הזה, כי זו לא פעם ראשונה שאני שומע מראשי הרשויות הערביות את הטענה לגבי ההסדר איתן.

דוד אזולאי: אני לא רוצה שהיא תהיה הכתובת שלנו.

דוד אזולאי: תאמין לי שיש לי הרבה מה להגיד בעניין הזה ואני לא רוצה לעשות את זה מולה.

לילי פיינטוך: בנוסף, לגבי הסכם ההבראה - סוכם בסופו של דבר שההסדר יהיה כמו הנוסחה של הסדר קודם של שנת 1996, אף על פי שזה לא מה שסוכם בהתחלה, וזה הנייר הסופי שהגיע לרשויות הערביות.

לילי פיינטוך: בכל מקרה, על פי הנוסחה המקובלת נצרת לא הגיעה להסדר הבראה.

לילי פיינטוך: אנחנו מבינים שהיום יש מגמה להגיע איתה להסדר הבראה חדש.

דוד אזולאי: למה לא הגעתם איתה עד היום להסדר הבראה?

לילי פיינטוך: אין לה.

לילי פיינטוך: יתרות הפיגורים שלה הן 120-130 מיליון שקל.

לילי פיינטוך: הגרעון שלה הוא 56 מיליון שקל.

דוד אזולאי: מה המגמה?

דוד אזולאי: אם לא מגיעים איתם להסדר הבראה זה לתת להם להיקבר?

לילי פיינטוך: ההסדר נעשה בזמנו על פי הנוסחה המקובלת.

לילי פיינטוך: על פי הנוסחה המקובלת, לחלק מהרשויות מגיע מענק ולחלק מהרשויות לא מגיע מענק.

לילי פיינטוך: עיריית נצרת היא מהרשויות שלא הגיע לה מענק על פי הנוסחה המקובלת.

לילי פיינטוך: אלו הם התנאים.

דוד אזולאי: ואז שיתבוססו בדמם.

לילי פיינטוך: חלק מהעניין היום זה להגיע איתם להסדר ולראות איך הם גובים את הארנונה.

לילי פיינטוך: אנחנו לא מתנגדים להגיע איתם להסדר.

דוד אזולאי: הארנונה תפתור להם את כל הבעיות?

דוד אזולאי: מה מסגרת גביית הארנונה שלהם?

לילי פיינטוך: היום הם גבו 30 מיליון שקלים מתוך 120 מיליון שקלים, רבע.

לילי פיינטוך: זה כלום.

דוד אזולאי: ראש העיר אומר 30 מיליון שקלים מתוך 40 מיליון שקלים.

ראמז ג'ראיסי: היא מציגה כולל פיגורים.

לילי פיינטוך: גם ה-30 מיליון שקלים כוללים פיגורים.

ראמז ג'ראיסי: אני מבטיח שלך שהפיגורים של מס הכנסה יכולים לממן את תקציב מדינת ישראל שנתיים.

דוד אזולאי: פיגורים בגביית הארנונה של כמה שנים?

קריאה: מאז נוסדה העירייה.

לילי פיינטוך: יתרת הפיגורים שלהם בגביית ארנונה זה 96 מיליון שקל ומים זה עוד 28 מיליון שקל.

דוד אזולאי: על איזו תקופה את מדברת?

לילי פיינטוך: כל התקופה.

לילי פיינטוך: זה מצטבר.

דוד אזולאי: אני רוצה להיות תכליתי ולהגיע כאן לאיזושהי תוצאה.

דוד אזולאי: אני לא רוצה להיכנס כרגע לעניין גביית חובות הארנונה של יתר הרשויות הערביות.

דוד אזולאי: יש שני דברים שעומדים פה על הפרק ובהם נתמקד בהם.

דוד אזולאי: דבר אחד, זה החג שמתחיל היום בערב.

דוד אזולאי: דבר שני, זה ביקור האפיפיור.

דוד אזולאי: אולי החג של המוסלמים לנו לא כל כך חשוב, להם זה ודאי חשוב.

דוד אזולאי: לגבי ביקור האפיפיור, אין חילוקי דעות שזה ביקור היסטורי חשוב מאוד במדינת ישראל.

דוד אזולאי: המצב כיום בנצרת לא יכול להימשך, ופה מעלה ראש העיר דרישה, שאפשר לבדוק אותה.

דוד אזולאי: ראש העיר בא ואומר: רבותי, במסגרת ה-15 מיליון שקל שאתם הולכים לתת לי, אנא מכם 3 מיליון השאירו בצד עד לדיון בתכנית ההבראה.

דוד אזולאי: אם בתכנית ההבראה תחליטו להוריד את זה, נריב אתכם.

דוד אזולאי: תחליטו לא להוריד את זה, תבורכו על כך.

דוד אזולאי: זאת הדרישה.

לילי פיינטוך: אני אגיד לך איפה הבעיה בעניין הזה.

לילי פיינטוך: השאלה היא כמה מהר הוא רצה את הכסף.

דוד אזולאי: הוא רוצה את הכסף אתמול.

לילי פיינטוך: אם הוא רוצה את הכסף מהר, הוא יודע שזה בקידום מענק.

לילי פיינטוך: אם הוא רוצה את זה על חשבון הסדר הבראה, יש עוד משרד שקוראים לו משרד האוצר והוא לא יתן קידום מענק במסגרת תכנית ההבראה.

דוד אזולאי: אני חושב שראש העיר נצרת נוקט בטקטיקה לא נכונה.

דוד אזולאי: הוא צריך היום לבוא ולהגיד: רבותי, זאת לא בעיה שלי, תעשו מה שאתם רוצים, שעם ישראל יתמודד עם הבעיה הזאת, ואז נראה איך כולם מתחילים לטפל בבעיה.

לילי פיינטוך: אם יש הסכמה עם ראש העיר, אין לי בעיה להעביר לו היום 5 מיליון שקל.

ראמז ג'ראיסי: יש עוד 5 מיליון שקל שעברו ממשרד האוצר.

לילי פיינטוך: מה שהועבר, הועבר.

לילי פיינטוך: לגבי 2 מיליון שקל, אין בעיה להעביר מיידית.

לילי פיינטוך: לגבי 3 מיליון גם אין בעיה להעביר מיידית.

לילי פיינטוך: זה ייקרא בשלב זה קידום מענק.

לילי פיינטוך: אין מה לעשות, זו הדרך.

לילי פיינטוך: ברגע שיהיה הסדר הבראה, יצבעו את הכסף להסדר הבראה.

לילי פיינטוך: זה משחק פנימי.

לילי פיינטוך: אני מבינה את ההתעקשות של ראש העיר, אבל אם הוא רוצה את זה מהר, זה הפתרון.

ראמז ג'ראיסי: אם מסכמים, אפשר להעביר את זה כקידום מענק ולעשות את הפעולה הזאת בחודש הקרוב.

לילי פיינטוך: עוד שבועיים-שלושה, כשתהיה חתימה על הסדר הבראה, יעבירו את ה-3 מיליון מקידום מענק להסדר הבראה.

לילי פיינטוך: אנחנו עושים את זה הרבה פעמים.

ראמז ג'ראיסי: שלא יהיה קיזוז.

לילי פיינטוך: לא יתחשבו בקיזוז.

דוד אזולאי: מתי מתחיל הדיון על תכנית ההבראה של נצרת?

ראמז ג'ראיסי: מצידי אפשר בעוד שבועיים.

דוד אזולאי: אפשר לזמן אותו תוך שבועיים לדיון?

לילי פיינטוך: כן, ואני אטפל בקידום מענק.

דוד אזולאי: אנחנו נוכל לקבל היום בשורה מראש העיר שהשביתה תיפסק עוד היום עם העברת הכסף?

ראמז ג'ראיסי: השביתה לא הוכרזה על ידי אלא על ידי עובדי העירייה.

ראמז ג'ראיסי: אם הם יקבלו את המשכורת, הם חוזרים לעבודה.

ראמז ג'ראיסי: בין כה מחר חג.

ראמז ג'ראיסי: עם 15 מיליון שקל אני אשלם את המשכורות, אין בעיה.

יחזקאל לביא: ויש בדרך אישור ההלוואה.

יחזקאל לביא: אם כך, אתה יכול ללכת עם זה כבר לבנק.

ראמז ג'ראיסי: נכון.

עסאם מח'ול: אני חושב שיש לנו דוגמה לגישה מאוד אחראית.

עסאם מח'ול: אולי היא יכולה להיות דגם לטיפול אחראי בבעיה מצד עיריית נצרת ולא מצד משרד הפנים.

עסאם מח'ול: אני שמח שיש הצעה קונקרטית עכשיו איך לצאת מזה כבר היום.

עסאם מח'ול: זו לא בדיוק ההצעה שהציע ראש העיר ולא ההצעה שהציעה העירייה, אבל זה מתוך אחריות ומתוך רצון לצעוד קדימה עם העיר הזאת, לעבור את החג, לעבור את ביקור האפיפיור.

עסאם מח'ול: אני חושב שהעירייה וראש העיר מגלים כאן אחריות למופת, וצר לי מאוד שהשביתה הזאת היתה צריכה לפרוץ.

עסאם מח'ול: צר לי מאוד שהוויכוח עם משרד הפנים לא נגמר לפני שבוע או לפני שבועיים.

דוד אזולאי: תודה רבה.

גדעון עזרא: כל פעם אני תמה מחדש.

גדעון עזרא: זו לא השביתה היחידה ברשויות המקומיות.

גדעון עזרא: משהו מוזר קורה במדינה שלנו.

גדעון עזרא: מכתבים שחתומים על ידי גורמים ממשלתיים ושיש להם סמכות, לא מכובדים.

גדעון עזרא: לדעתי אסור לעבור לסדר היום בעניין זה, משום שכך הציבור מאבד את האמון בכל רשויות המדינה.

גדעון עזרא: אתה צריך סיבה טובה מאוד לא לכבד מסמך.

גדעון עזרא: אנחנו נפתור את הבעיה של נצרת, מחרתיים זה יהיה בחדרה.

גדעון עזרא: אנחנו כוועדת פנים צריכים התחייבות של ראש העיר לגבות את הארנונה.

גדעון עזרא: זו משימה שראש העיר צריך למלא אותה.

גדעון עזרא: נדמה לי שהרצון להגיע לתקציב מאוזן הולך ומאבד את ערכו כל הזמן.

גדעון עזרא: כבר אין משמעות אם אתה בפיגור של 34 מיליון או 37 מיליון.

גדעון עזרא: כשאתה קרוב לסגירת פערים, יש לך מוטיבציה.

רן איזנברג: עשו.

גדעון עזרא: מתי עשו?

גדעון עזרא: מי עשה?

גדעון עזרא: פיטרתם עובד אחד?

גדעון עזרא: אם אני כראש עיר צריך לקרוא ל-30 עובדים קבועים אצלי בעירייה ולהגיד להם: לכו הביתה, אין משימה יותר קשה מזאת.

גדעון עזרא: זה מאוד פופולרי לדבר עכשיו על החג אבל אנחנו צריכים למצוא את הפתרון הכללי לבעיה, לא לסתום חורים.

גדעון עזרא: אנחנו לא בעד סתימת חורים, אנחנו צריכים לדבר בגדול על התהליכים.

דוד אזולאי: אני מאוד מקווה שמה שסוכם פה יתבצע עוד היום.

דוד אזולאי: יש לי רק קצת ספקות לגבי העניין, כי נציג משרד האוצר לא פה.

לילי פיינטוך: החלק שלנו לא קשור למשרד האוצר.

דוד אזולאי: אני מדבר על הסך הכל, על ה-15 מיליון.

דוד אזולאי: אם יוחלט על כך היום בוועדת הכספים, האם תוכלו לממש את ההחלטות ולהעביר עוד היום את הכסף?

לילי פיינטוך: אני אבדוק את זה.

גדעון עזרא: אני מבקש שכל סיכום של גורם ממשלתי שלא בוצע, להעביר למבקר המדינה לבדיקה.

יהיה כזה: תודה רבה, ישיבה זו נעולה.